Două fetițe în vârstă de 4 ani, gemenele Ana Elena și Aura Maria Bandrabula, diagnosticate la naștere cu o boală genetică de piele rară și fără tratament la acest moment, au nevoie de sprijin financiar pentru îngrijirile medicale de care au nevoie în vederea ameliorării suferinței. Gemenele au epidermoliză buloasă, boală care se manifestă prin fragilitatea pielii și formarea ușoară a veziculelor (bulelor) sau leziunilor la nivelul pielii și, în unele cazuri, la nivelul mucoaselor. Maladia este încadrată la grad I de handicap, cu însoțitor permanent.
Fundația Umanitară "Nord 2001" – Sânge pentru România susține campania de strângere de fonduri pentru Ana Elena și Aura Maria, a căror familie a reușit după doi ani de încercări să obțină o programare pentru un consult la spitalul Bambini di Gesu din Roma, Italia, la un profesor doctor în genetică și dermatologie. Reprezentanta fundației, Gabriela Șerban, a declarat că la acest spital fetelor li se vor efectua analize, teste genetice, prelevare de țesut și programarea unor operații ce le sunt necesare la mâini și picioare deoarece au degetele lipite. Costurile inițiale ar fi de aproximativ 20.000 euro pentru că toate analizele și investigațiile trebuie făcute în Italia, în România nefiind disponibile, potrivit Gabrielei Șerban.
"Părinții sunt depășiți de efortul financiar pe care trebuie să îl facă și își pun toată speranța în semenii lor, oameni cu suflet care le pot fi alături prin donații și speră că vor găsi o soluție pentru a-și ajuta fiicele", a afirmat reprezentanta Fundației Umanitare "Nord 2001" – Sânge pentru România.
Pe lângă acestea copilele mai au nevoie de pansamente speciale, creme, vitamine, haine adecvate și supraveghere permanentă. Cei care doresc să se implice în a ajuta să fie viața puțin mai ușoară pentru această familie greu încercată au la dispoziție conturile asociației înființate de părinți pentru fetițe. Le puteți fi alături prin donații, sponsorizări, redirecționarea impozitului pe profit.
Titular cont: Asociația împreună pentru gemene
CIF: 49251455
Cont lei: RO60CECEB00030RON3066922
Sau
Titular cont: Dragos Bandrabula
Cont lei:
RO52 BREL 0005 5126 0308 0100
Pentru informații suplimentare vă punem la dispoziție numărul de telefon al tatălui: +40 745 147 994.